Nariadenie Rady (ES) č. 2474/2000
z 9. novembra 2000,
ktorým sa podľa článku 1 ods. 7 nariadenia (EHS) č. 3030/93 stanovuje zoznam textilných a odevných výrobkov, ktoré sa k 1. januáru 2002 zaradia do GATT 1994, a ktorým sa mení a dopĺňa príloha X k nariadeniu (EHS) č. 3030/93 a príloha II k nariadeniu (ES) č. 3285/94
RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä na článok 133,
so zreteľom na článok 1 ods. 7 nariadenia Rady (EHS) č. 3030/93 z 12. októbra 1993 o spoločných pravidlách pre dovoz určitých textilných výrobkov z tretích štátov [1],
so zreteľom na návrh Komisie,
keďže:
(1) Európske spoločenstvo uzavrelo Dohodu o založení Svetovej obchodnej organizácie (ďalej len "WTO") [2], ku ktorej je pripojená Dohoda o textile a odevoch/(ďalej len "ATC");
(2) podľa článku 2 ods. 8 písm. a) a ods. 11 ATC je spoločenstvo povinné na jednej strane zaradiť k 1. januáru 2002 do všeobecných pravidiel a poriadku GATT výrobky, ktoré v roku 1990 tvorili aspoň 18 % celkového objemu dovozu všetkých textilných a odevných výrobkov, na ktoré sa vzťahuje ATC, do spoločenstva, a na druhej strane oznámiť Orgánu WTO na kontrolu obchodu s textilom zoznam takýchto výrobkov do 1. januára 2001;
(3) pri výbere výrobkov, ktoré sa majú zaradiť, sa Rada riadila množstvom faktorov, medzi ktoré patrili aj citlivosť výrobku pre výrobné odvetvia spoločenstva a jeho regionálne zložky, najmä z hľadiska konkurencieschopnosti a situácie v oblasti zamestnanosti, efektívnosti akýchkoľvek množstevných obmedzení na daný výrobok, schopnosť výrobného odvetvia spoločenstva prispôsobiť sa zvýšenej konkurencii pri výrobkoch, ktoré v súčasnosti podliehajú množstevným obmedzeniam pre jednu alebo viaceré dodávateľské krajiny, záujmu podporovať prispôsobovanie priemyslu v prijateľnom tempe počas desaťročného prechodného obdobia, vplyvu na spotrebiteľov, vplyvu na tretie krajiny a príležitosti zjednodušiť dovozný režim spoločenstva pre textilné a odevné výrobky;
(4) prihliadalo na požiadavky zainteresovaných strán, ktoré reagovali na výzvu Komisie na podanie takýchto požiadaviek zverejnenú v Úradnom vestníku Európskych spoločenstiev [3];
(5) zoznam výrobkov uvedený v prílohe X k nariadeniu (EHS) č. 3030/93 treba zmeniť a doplniť vyňatím výrobkov, ktoré sa zaradia k 1. januáru 2002;
(6) zoznam textilných a odevných výrobkov, ktoré sa riadia všeobecnými pravidlami a poriadkom GATT, uvedený v prílohe II nariadenia Rady (ES) č. 3285/94 z 22. decembra 1994 o spoločných pravidlách pre dovozy a o zrušení nariadenia (ES) č. 518/94 [4], sa musí zmeniť a doplniť tak, aby k 1. januáru 2002 obsahoval výrobky, ktoré sa zaradia do všeobecných pravidiel GATT,
PRIJALA TOTO NARIADENIE:
Článok 1
1. Výrobky, ktoré sa k 1. januáru 2002 zaradia do všeobecných pravidiel GATT, sú uvedené v prílohe I tohto nariadenia.
2. Príloha X k nariadeniu (EHS) č. 3030/93 sa týmto k 1. januáru 2002 nahrádza znením uvedeným v prílohe II tohto nariadenia.
3. Príloha II nariadenia (ES) č. 3285/94 sa týmto k 1. januáru 2002 nahrádza znením uvedeným v prílohe III tohto nariadenia.
Článok 2
Toto nariadenie nadobúda účinnosť 20. deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 9. novembra 2000